Thomas Ferreira: Blouglig-bestuurder gevonnisJoseph Motsamai Semitjie tydens Woensdag se vonnisverrigtinge. Foto: Werner Beukes/SAPA Landdros Abdul Khan het Motsamai Semitjie tot effektiewelik vyf jaar tronkstraf gevonnis. Semitjie is op die eerste klag van roekelose of nalatige bestuur tot vier jaar tronkstraf gevonnis. Die helfte van dié vonnis is vir vier jaar opgeskort. Semitjie is op die ander twee aanklagte, wat verband hou met sy versuim om op die ongelukstoneel stil te hou en hulp te verskaf, tot drie jaar tronkstraf gevonnis. Die vonnisse sal gelyklopend uitgedien word. “Jy het ŉ besige kruising binnegegaan sonder om seker te maak dit is veilig… jy het die lewens van ander in gevaar gestel en ŉ jong man se lewe is vernietig. Soos die staatsaanklaer gesê het, jong Ferreira se lewe het daardie dag tot ŉ einde gekom.” Thomas Ferreira voor die ongeluk Khan het gesê Ferreira sal vir die res van sy lewe terapie moet ontvang en medikasie moet gebruik. Volgens Khan het Semitjie nie berou getoon vir sy dade nie. “Jy het almal blameer behalwe jouself. Jy het vir Ferreira blameer, terwyl jy versuim het om seker te maak dis veilig voor jy ŉ besige kruising binnegegaan het. Jy het nie die sirene aangeskakel nie en klaarblyklik, selfs as ŉ opgeleide polisiebeampte, het jy nie aan die Padverkeerswet voldoen nie.” Semitjie is op 3 Desember 2013 daaraan skuldig bevind dat hy Ferreira van sy motorfiets af gery het. Hy het in November 2011 die ampsmotor van Humphrey Mmemezi, destydse Gautengse LUR vir plaaslike regering en behuising, bestuur en glo ŉ rooi verkeerslig verontagsaam toe hy Ferreira (toe 18 jaar oud) se motorfiets getref het. Klik hier vir alle vorige berigte oor die saak.